PACE เผยงบฯ Q3/58 ขาดทุนเพิ่มเป็น 146.38 ลบ. หลังค่าใช้จ่ายในการขาย-บริหารสูงขึ้น
PACE เผยงบฯ Q3/58 ขาดทุนเพิ่มเป็น 146.38 ลบ. โดยงบฯ Q3/58 ขาดทุนสุทธิ 146.38 ลบ. ขาดทุนเพิ่มขึ้น 240% จากปีก่อนที่ขาดทุน 78.63 ลบ. ขณะที่ งวด 9 เดือนขาดทุนสุทธิ 153.99 ลบ. ขาดทุนเพิ่มขึ้น 386% จากช่วงเดียวกันปีก่อนที่ขาดทุน 81.29 ลบ. เนื่องจากบริษัทมีค่าใช้จ่ายในการขายและการตลาดของห้องชุดพักอาศัยโครงการมหานคร สมาชิกมหาสมุทร คันทรี่ คลับ และโครงการนิมิต หลังสวน ซึ่งโครงการทั้งหมดยังอยู่ระหว่างการก่อสร้างและยังไม่สามารถรับรู้รายได้
13 พ.ย. 2558

บริษัท เพซ ดีเวลลอปเมนท์ คอร์ปอเรชั่น จำกัด (มหาชน) หรือ PACE รายงานผลการดำเนินงานไตรมาส 3/58 สิ้นสุดวันที่ 30 ก.ย.58 มีผลขาดทุนสุทธิ 492.48 ล้านบาท หรือขาดทุนสุทธิ 0.151 บาทต่อหุ้น ขาดทุนเพิ่มขึ้น 240% จากช่วงเดียวกันของปีก่อนที่มีผลขาดทุนสุทธิ 144.99 ล้านบาท หรือขาดทุนสุทธิ 0.07 บาทต่อหุ้น
ขณะที่ ผลการดำเนินงานช่วง 9 เดือนแรกขาดทุนสุทธิ 1,358.91 ล้านบาท หรือ 0.507 บาทต่อหุ้น ขาดทุนเพิ่มขึ้น 386% จากช่วงเดียวกันของปีก่อนที่ขาดทุนสุทธิ 279.86 ล้านบาท หรือ 0.136 บาทต่อหุ้น
สำหรับผลการดำเนินงานในไตรมาส 3 ที่ขาดทุนเพิ่มขึ้น เนื่องจากบริษัทฯ มีค่าใช้จ่ายในการขายและบริหารสาเหตุหลักมาจากค่าใช้จ่ายสำหรับการดำเนินธุรกิจอาหารและเครื่องดื่มกูร์เม่ต์ “ดีน แอนด์ เดลูก้า” รวมถึงการตัดจำหน่ายสินทรัพย์ที่ไม่มีตัวตน (Intangible Assets) ของ “ดีน แอนด์ เดลูก้า” ภายหลังจากการเข้าซื้อกิจการ รวมทั้งค่าใช้จ่ายในการขายและการตลาดของห้องชุดพักอาศัยโครงการมหานคร สมาชิกมหาสมุทร คันทรี่ คลับ และโครงการนิมิต หลังสวน ซึ่งโครงการทั้งหมดยังอยู่ระหว่างการก่อสร้างและยังไม่สามารถรับรู้รายได้
รวมถึงบริษัทยังมีค่าใช้จ่ายต้นทุนทางการเงินในไตรมาส 3/2558 จำนวน 140.3 ล้านบาท หรือเพิ่มขึ้นร้อยละ 155.9 เมื่อเปรียบเทียบกับช่วงเวลาเดียวกันของปีที่แล้ว (3/2557) จำนวน 54.9 ล้านบาท สาเหตุหลักมาจากการเสนอขายหุ้นกู้ในปี 2558 ตั๋วแลกเงินระยะสั้นที่เพิ่มขึ้น รวมถึงเงินกู้สำหรับการซื้อกิจการทั้งหมดของ ดีน แอนด์ เดลูก้า อิงค์ (ประเทศสหรัฐอเมริกา) เมื่อเดือนธันวาคม 2557 และการซื้อกิจการ ดีน แอนด์ เดลูก้า (ประเทศไทย) ที่ผ่านมา ทั้งนี้ หลังจากที่บริษัทฯ ได้ทำการเสนอขายหุ้นสามัญเพิ่มทุนให้แก่ผู้ถือหุ้นเดิมตามสัดส่วนการถือหุ้น (Rights Offering) จำนวน 600 ล้านหุ้นเป็นที่เรียบร้อยแล้ว และบริษัทฯ ได้นำเงินไปชำระคืนหนี้เงินกู้ระยะสั้นบางส่วนเรียบร้อยแล้ว